Stjernekamp (sesong 1)

Den første sesongen av Stjernekamp ble produsert av Monster Entertainment for NRK høsten 2012. Ti programmer ledet av Kåre Magnus Bergh ble direktesendt på NRK1 fra storsalen på Chateau Neuf i Oslo mellom 8. september og 10. november.

Musikkjournalist Mona B. Riise og musikkprodusent Ole Evenrud var faste medlemmer av ekspertpanelet, mens den tredje plassen i panelet ble fylt av en rullerende sjangerekspert. Deltakerne ble også veiledet i løpet av uka av en coach. I motsetning til etterfølgende sesonger der coach og sjangerekspert var en og samme person, var det i denne sesongen stort sett to forskjellige.

Sesongen ble vunnet av Rita Eriksen, som slo ut Tuva Syvertsen i finalen. Øvrige deltakere var Tor Endresen, Rein Alexander, Jenny Jenssen, Sisi Sumbundu, Anneli Drecker, Alejandro Fuentes, Mariann Thomassen og Nico D.

Produsent for sesongen var Steinar Stierneklar Berntsen, mens co-produsent var Vibeke Sørlie.

Deltakere

Sendinger 
Ti programmer ble sendt direkte på NRK1 fra storsalen på Chateau Neuf over ti lørdager mellom 8. september og 10. november.

I tillegg til de ti direktesendingene ble det 29. desember sendt et program med tittelen «Det beste fra Stjernekamp», som ga et tilbakeblikk på de beste og verste øyeblikkene fra høstens sesong.

Sending 1: Musikal 
I den aller første sendingen 8. september skulle de ti deltakerne bryne seg på sjangeren musikal. Sendingen var delt i to deler, før og etter en episode av Løvebakken, og de sju første sang i del 1, mens de tre siste sang i del 2.

Ingen røk ut av konkurransen i denne sendingen, men Mariann, Nico D og Sisi var de tre som fikk færrest stemmer.

Sending 2: Rock 
15. september stod sjangeren rock for tur, og sjangerekspert var Hans-Erik Dyvik Husby.

Stemmene fra første og andre sending ble slått sammen, og det var Nico D som ble den aller første som måtte forlate konkurransen. Jenny og Sisi var de to andre som fikk få stemmer.

Sending 3: Hiphop 
I hiphop 22. september ble deltakerne coachet av Son of Light (André Hadland), mens Tommy Tee var sjangerekspert.

Mariann røk ut av konkurransen, mens Jenny og Rita var de to andre med færrest stemmer.

Sending 4: Storband 
I sjangeren storband 29. september fikk deltakerne hjelp av coach Kjell Karlsen, mens Jens Wendelboe var sjangerekspert.

Alejandro fikk færrest stemmer og måtte forlate konkurransen, mens Rita var den som fikk nest færrest stemmer.

Sending 5: Pop 
6. oktober var svenske Carola Häggkvist coach for sjangeren pop, mens Ravi var sjangerekspert.

Konkurransen var over for Anneli, mens Jenny var den som kom nest sist, men fikk fortsette.

Sending 6: Opera 
I sjangeren opera 13. oktober ble deltakerne coachet av sopran Eli Kristin Hanssveen, mens Solveig Kringlebotn var sjangerekspert.

Sisi røk ut av konkurransen, mens Jenny kom seg akkurat videre.

Sending 7: Norsk folkemusikk og reggae 
20. oktober måtte deltakerne for første gang bryne seg på to forskjellige sjangere; norsk folkemusikk og reggae.

I norsk folkemusikk ble deltakerne coachet av Kirsten Bråten Berg, mens Steinar Ofsdal var sjangerekspert.

I reggae var Nico D, som var den første til å forlate konkurransen, tilbake som coach, mens  var sjangerekspert.

Rein gikk akkurat videre, mens konkurransen var over for Jenny.

Sending 8: Soul og country 
Andre dobbeltutfordring 27. oktober innebar sjangrene soul og country.

Coach i soul var Grethe Svensen og Marianne Antonsen, med Antonsen som sjangerekspert.

I country stod Paal Flaata for coaching, mens Tor Milde var sjangerekspert.

Rein fikk færrest stemmer og røk ut av konkurransen, mens Rita fikk nest færrest.

Sending 9: Danseband og visesang 
3. november var det sjangrene danseband og visesang.

Ole Ivars-vokalist Tore Halvorsen var coach i danseband, mens  var sjangerekspert.

I visesang var Jonas Fjeld coach, mens Lars Klevstrand var sjangerekspert.

Tor fikk færrest stemmer av de tre gjenværende deltakerne, og var den som røk ut av konkurransen.

Sending 10: Finale 
I finalen 10. november skulle de to gjenværende deltakerne, Rita og Tuva, synge en av låtene de hadde sunget tidligere i Stjernekamp-sesongen, en låt fra egen karriere, og en valgfri finalelåt. Det faste ekspertpanelet, Mona B. Riise og Ole Evenrud, var coacher.

Til tross for at Rita hadde vært blant de med færrest stemmer tre ganger, mens Tuva aldri hadde det, var det Rita som stakk av med seieren og ble den aller første vinneren av Stjernekamp.

Referanser 

1
TV-sesonger